Meno Jeffreyho Epsteina už nikdy nebude možné spájať iba s finančníctvom či s filantropiou. Muž, ktorý v roku 2019 spáchal samovraždu vo väzobnej cele, čakajúc na súdny proces za zneužívanie maloletých dievčat a vybudovanie siete, ktorá mladé ženy sexuálne vykorisťovala, zrejme navždy zostane v očiach verejnosti sexuálnym predátorom.
Celé roky sa mu darilo udržiavať mechanizmus správania a činov, za ktoré si už nestihol odsedieť spravodlivý trest, a ktorý by celkom iste nezvládol viesť sám. Epstein sa priatelil s mnohými celebritami či s politikmi, medzi nimi napríklad s Donaldom Trumpom, Billom Clintonom či s britským princom Andrewom.
Tí sa neskôr dostali pod drobnohľad verejnosti, no od Epsteinových zverstiev dali okamžite ruky preč a popreli, že by o jeho sexuálnych zločinoch vedeli alebo sa na nich podieľali.Súvisiaci článokČítajte
Trest však hrozí bývalej Epsteinovej priateľke Gishlaine Maxwellovej. Údajne mu napomáhala verbovať a zneužívať dievčatá a tiež ich vraj dohadzovala ako prostitútky vplyvným mužom.
Podobných prípadov, keď muži v mocenských pozíciách sexuálne obťažovali či zneužívali ženy a dievčatá, je množstvo. Otvorilo ich do veľkej miery hnutie #MeToo, no v médiách aj roky predtým rezonovali napríklad prípady Billa Cosbyho či R. Kellyho.
Sú také závažné či rozsiahle, že je len ťažko predstaviť si, ako by ich aktéri fungovali samostatne a bez toho, aby malo okolie čo i len náznak podozrenia.
"Za každým prominentným sexuálnym škandálom je armáda ľudí, ktorých rozhodnutia napomohli to, aby sa zneužívanie či násilie dialo," tvrdí Amos N. Guiora, profesor práva z University of Utah a autor knihy, ktorá sa zaoberá problematikou obetí sexuálneho zneužívania. V knihe tvrdí, že z pohľadu obetí by aj táto "armáda komplicov" mala niesť zodpovednosť.
"Napriek tomu sa o ich role pri sexuálnom zneužívaní stále vo veľkom nehovorí. Nech je predátor akokoľvek hrozný, prístup k zneužívaniu by nezískal bez toho, aby to umožnil niekto iný alebo aby iní ľudia neodvracali zrak," vraví Guiora.
Obvinenia ukončili slávne priateľstvo
Len pred pár týždňami sa opätovne otvorila aj debata okolo herca Jamesa Franca. Toho v roku 2017 obvinilo niekoľko žien, zväčša kolegýň z brandže a študentiek jeho filmovej školy, z nevhodného sexuálneho správania.